google/wiki40b huggingface dataset:
Αλεξέι Ποκουσέβσκι

Πρώιμη σταδιοδρομία

Ο Ποκουσέβσκι μεγάλωσε στο Νόβι Σαντ, όπου άρχισε να παίζει μπάσκετ για τους τοπικούς συλλόγους, KK Kadet και KK NS Stars. Το 2015, εντάχθηκε στις ακαδημίες του Ολυμπιακού. Το 2017, συμμετείχε στο προπονητικό καμπ Jordan Brand Classic. Τον Αύγουστο του 2018, συμμετείχε στο προπονητικό καμπ Basketball Without Forders Europe στο Βελιγράδι της Σερβίας. Επίσης, το Φεβρουάριο του 2019, συμμετείχε στο NBA All-Star Basketball Without Borders Global Camp στη Σάρλοτ της Βόρειας Καρολίνας.

Επαγγελματική σταδιοδρομία

Στις 19 Μαρτίου 2018, ο Ποκουσέβσκι έκανε το ντεμπούτο του στην Ευρωλίγκα σε μια νίκη με 89-69 εναντίον της Μπάγερν Μονάχου, σημειώνοντας 1 πόντο, παίρνοντας 2 ριμπάουντ και δίνοντας 1 ασίστ σε ένα λεπτό. Ο Ποκουσέβσκι έγινε ο νεώτερος παίκτης του Ολυμπιακού που κάνει ντεμπούτο στην Ευρωλίγκα, σε ηλικία 17 ετών και 83 ημερών, ξεπερνώντας το Γιώργο Πρίντεζη, που έκανε το ντεμπούτο του σε ηλικία 17 ετών και 229 ημερών.

Διεθνής σταδιοδρομία

Ήταν μέλος της Εθνικής Σερβίας U17 που αγωνίστηκε στο Παγκόσμιο Κύπελλο Καλαθοσφαίρισης Εφήβων του 2018 στην Αργεντινή. Σε πάνω από επτά παιχνίδια στο τουρνουά, είχε μέσο όρο 7,7 πόντους, 8,3 ριμπάουντ και 1,6 ασίστ ανά παιχνίδι.

Προσωπική ζωή

Η οικογένειά του προέρχεται από την Πρίστινα του Κοσσυφοπεδίου. Λόγω του πολέμου του Κοσσυφοπεδίου το 1999, η οικογένειά του διέφυγε στην Ποντγκόριτσα (σήμερα στο Μαυροβούνιο) και μετακόμισε στη συνέχεια στο Βελιγράδι, όπου το 2001 γεννήθηκε ο Ποκουσέβσκι. Στη συνέχεια, μαζί με την οικογένειά του εγκαταστάθηκαν μόνιμα στο Νόβι Σαντ.
Εθνικό Πάρκο Δάσους Δαδιάς-Λευκίμμης-Σουφλίου

Το Εθνικό Πάρκο Δάσους Δαδιάς-Λευκίμμης-Σουφλίου είναι προστατευόμενη δασική έκταση η οποία βρίσκεται στον νομό Έβρου, Θράκη. Έχει συνολική έκταση 428 τετραγωνικά χιλιόμετρα, από τα οποία τα 72,9 είναι αυστηρά προστατευόμενα. Έχει σημαντική αξία λόγω του μεγάλου αριθμού αρπακτικών πτηνών που φιλοξενεί. Περιλαμβάνει χαμηλά βουνά, με δάση, ξέφωτα και βραχώδεις σχηματισμούς, που εκτείνονται ανάμεσα στα χωριά Δαδιά, Γιαννούλη, Κοτρωνιά και Λευκίμη. Η περιοχή κηρύχθηκε προστατευόμενη το 1980 και από το 2006, το δάσος Δαδιάς έχει χαρακτηριστεί εθνικό Πάρκο.
Το πάρκο διαθέτει δύο πυρήνες και μια περιφερική ζώνη. Στον μεγάλο πυρήνα, τα πετρώματα είναι ηφαιστειογενή και στον μικρό κυρίως μεταμορφωσιγενή και ιζηματογενή. Το ανάγλυφο είναι ποικίλο και περιλαμβάνει μικρές και μεγάλες κοιλάδες και βραχώδεις σχηματισμούς. Το ψηλότερο σημείο του πάρκου είναι η κορυφή Κάψαλο, με υψόμετρο 620 μέτρα.
Στο Πάρκο μέχρι σήμερα έχουν καταγραφεί 360-400 είδη φυτών, από τα οποία τα δύο είναι ενδημικά. Το δάσος αποτελείται κυρίως μαύρη και τραχεία πεύκη, οι οποίες κυριαρχούν στο κέντρο του πάρκου και ανατολικά, και δρυ, που κυριαρχεί στα βόρεια και νοτιοδυτικά, και άλλα φυλλοβόλα είδη. Το πάρκο είναι γνωστό για τον μεγάλο αριθμό ειδών αρπακτικών πτηνών (36), ανάμεσα στα οποία συγκαταλέγονται ο μαυρόγυπας, ο ασπροπάρης και το όρνιο. Επίσης, έχουν παρατηρηθεί 60-65 είδη θηλαστικών, από τα οποία τα 24 είναι νυχτερίδες. Από τα θηλαστικά ξεχωρίζει το ζαρκάδι, ο λύκος, το αγριογούρουνο και η αγριόγατα. Έχουν παρατηρηθεί 29 είδη ερπετών, 13 είδη αμφιβίων και 17 είδη ψαριών.
Σαντόρε ντι Σανταρόζα

Βιογραφία

Ο Σανταρόζα γεννήθηκε στις 18 Νοεμβρίου 1783 στο Σαβιλιάνο του Πεδεμοντίου. Ολοκληρώνοντας τις εγκύκλιες σπουδές του ακολούθησε το στρατιωτικό επάγγελμα όπου και έλαβε μέρος σχεδόν σε όλες τις κατά του Ναπολέοντα Α΄ μάχες στην Ιταλία. Τελικά μετά την κατάληψη του Πεδεμοντίου παραιτήθηκε από τις τάξεις του στρατού.
Μετά όμως την πτώση του Ναπολέοντα ο Σανταρόζα επανήλθε στο στρατό και έλαβε μέρος στην εκστρατεία της Γκρενόμπλ όπου διαπνεόμενος με πατριωτικά και φιλελεύθερα αισθήματα υποκίνησε σε επανάσταση το Πεδεμόντιο κατά της Αυστριακής κατοχής αναλαμβάνοντας μάλιστα υπουργός των Στρατιωτικών της επαναστατικής κυβέρνησης. Αποτυγχάνοντας όμως της γενικής επανάστασης κατέφυγε στη Γαλλία και από εκεί στην Ελβετία απ΄ όπου και κατέληξε στο Λονδίνο.
Τότε Έλληνες απεσταλμένοι του εκεί συγκροτημένου φιλελληνικού κομιτάτου κάλεσαν τον Σανταρόζα αν ήθελε να συμμετάσχει στον απελευθερωτικό αγώνα των Ελλήνων. Εκείνος με ιδιαίτερο ενθουσιασμό αποδέχθηκε την πρόσκληση και περί τον Δεκέμβριο του 1824 έφθασε στο Ναύπλιο. Από εκεί αρχικά μετέβη στην Επίδαυρο, την Αίγινα και την Αθήνα προς επίσκεψη των αρχαιοτήτων που είχε μέχρι τότε ακουστά και θαύμαζε. Κατά τις επισκέψεις του όμως αυτές δεν έπαυε να βγάζει φλογερούς πατριωτικούς λόγους παρασέρνοντας τους κατοίκους των περιοχών αυτών.Ήτανε μέλος σε φιλλεληνικές επιτροπές του εξωτερικού.(Γερμανία, Αγγλία,Πολωνία,Ελβετία,Γαλλία,Ιταλία) 
Ως απλός αγωνιστής φέροντας το όνομα Ντερόσι ακολούθησε τον Γεώργιο Κουντουριώτη και τον Αλέξανδρο Μαυροκορδάτο στην προς Πυλία εκστρατεία τους και στις 20 Απριλίου του 1825 κατάφερε και εισήλθε στο φρούριο Νεόκαστρο της Πύλου. Ακολούθως ως παλαίμαχος στρατιωτικός έδωσε εντολή για άμεση επισκευή διαφόρων τμημάτων του πλην όμως δεν εισακούσθηκε. Στις 7 Μαρτίου, όταν πριν λίγες ημέρες ο αγωνιζόμενος από τη νήσο Σφακτηρία Αναγνωσταράς ζήτησε ως βοήθεια ενισχύσεις από το έναντι αυτής Νεόκαστρο, μεταξύ των 100 περίπου αγωνιστών που εστάλησαν ήταν και ο Ντερόσι. Όταν την επόμενη ημέρα 8 Μαΐου ξεκίνησε την επίθεση κατά της Σφακτηρίας ο Αιγύπτιος στρατηγός Ιμπραήμ Πασάς, ο Ντερόσι λίγο πριν την Πτώση της Σφακτηρίας, τραυματίσθηκε βαριά, αρνούμενος όμως να παραδοθεί ένας Αιγύπτιος στρατιώτης τον φόνευσε και στη συνέχεια του αφαίρεσε από τα ρούχα του κάποια χρήματα και μία σφραγίδα από την οποία και πληροφορήθηκε περί της τύχης του ένας φίλος του Σανταρόζα που υπηρετούσε στον αιγυπτιακό στόλο όπως έγραψε αργότερα στο ημερολόγιό του.
Αυτοκινητάμαξα σειράς 4501 ΟΣΕ

Διαδρομή

Σήμερα κυκλοφορύν μονάχα 10 αυτοκινητάμαξες σαν προαστιακές στην Πάτρα καθώς και σε εκδρομικές αμαξοστοιχίες στη γραμμή Ολυμπία - Κατάκολο. Πλέον δύο παραμένουν σε ακινησία εξαιτίας της αναστολής λειτουργίας του μετρικού δικτύου.

Ιστορικό

O ΟΣΕ προχώρησε στις παραγγελία τραίνων από την Κοινοπραξία Ελληνικά Ναυπηγεία - Bombardier – Stadler. προκειμένου να καλύψει τις ανάγκες του Προαστιακού. Συνολικά παραδόθηκαν 12 διπλοί συρμοί μετρικής γραμμής για τις ανάγκες του δικτύου της Πελοποννήσου. Η Πολλαπλή Μονάδα Ντίζελ με την παρουσία ενός κινητήρα ντίζελ / γεννήτρια στη μέση κάθε μονάδας δεν εμποδίζει τη διέλευση των επιβατών και έχει πλήρη αυτονομία και κίνηση και στις δύο κατευθύνσεις. Η Railbus έχει τη δυνατότητα σύζευξης έως και με τρεις αυτοκινηταμάξες. 
Οι εν λόγω αυτοκινητάμαξες, είχαν αποσυρθεί το καλοκαίρι του 2006 από τη γραμμή Κορίνθου - Πύργου - Καλαμάτας,  έπειτα από διαπιστώσεις της Επιτροπής Πελοποννήσου ΟΣΕ που έθεταν συγκεκριμένους όρους ασφάλειας για τη συνέχιση της κυκλοφορίας τους. Αργότερα όμως, ο ΟΣΕ αποφάσισε να δρομολογήσει 8 από τις 12 αμαξοστοιχίες που αποσύρθηκαν, υπό τον όρο ότι θα μεταφέρουν έως 92 επιβάτες σε ορισμένα τμήματα του δικτύου. Αρχικά, ήταν σε κάθε γραμμή του Δικτύου της Πελοποννήσου, εκτός της γραμμής του Οδοντωτού, μέχρι την αναστολή λειτουργίας του δικτύου. Σήμερα εξυπηρετούν τις διαδρομές που αναφέρονται στην ενότητα «Διαδρομή».
Κέρβερος (δορυφόρος)

Ανακάλυψη

Ανακαλύφθηκε σε φωτογραφίες του διαστημικού τηλεσκοπίου Χαμπλ από την Pluto Companion Search Team, στις 28 Ιουνίου του 2011 σε μια έρευνα των επιστημόνων για να εντοπίσουν δακτυλίους γύρω από τον Πλούτωνα. Η ανακάλυψή του ανακοινώθηκε επισήμως στις 20 Ιουλίου του 2011 και του δόθηκε η προσωρινή ονομασία S/2011 (134340) 1 και S/2011 P 1 ή ανεπίσημα P4. Αργότερα, έγινε αντιληπτό στους επιστήμονες ότι ο δορυφόρος απεικονιζόταν και στις φωτογραφίες τις 15ης Φεβρουαρίου του 2006 και τις 25ης Ιουνίου του 2010. Δεν απεικονιζόταν σε παλιές εικόνες του Πλούτωνα, επειδή ο χρόνος έκθεσης της κάθε απεικόνισης ήταν μικρότερος αυτού του 2011, που διήρκεσε 8 λεπτά.

Σχηματισμός

Ο Κέρβερος αποτελεί θραύσμα, όπως και οι άλλοι δορυφόροι του Πλούτωνα, μιας σύγκρουση του Πλούτωνα με ένα άλλο σώμα της Ζώνης του Κάιπερ.

Εξερεύνηση

Οι πρώτες εικόνες του δορυφόρου πάρθηκαν από το διαστημικό τηλεσκόπιο Χαμπλ (ΔΤΧ). Από αυτές δεν φαίνονται τα χαρακτηριστικά της επιφάνειας του. όμως, ο βολιστήρας Νέοι Ορίζοντες, που θα φτάσει στο σύστημα του Πλούτωνα τον Ιούλιο του 2015, θα πραγματοποιήσει κοντινά περάσματα από τον δορυφόρο και θα στείλει στη Γη φωτογραφίες της επιφάνειάς του.

Ονομασία

Το όνομα S/2011 P 1, είναι προσωρινό και υποδηλώνει πως ο δορυφόρος με αυτό το όνομα είναι ο πρώτος δορυφόρος του Πλούτωνα που ανακαλύφθηκε το έτος 2011. Είναι πιθανό να προταθεί στην ΔΑΕ ένα όνομα για τον δορυφόρο από την επιστημονική ομάδα που τον ανακάλυψε, λίγες εβδομάδες μετά την ανακάλυψή του. Σύμφωνα με τον επικεφαλής της ομάδας αυτής, θα δοθεί στον δορυφόρο ένα όνομα που έχει σχέση με τον Άδη, από την Ελληνική μυθολογία. Τελικά με βάση ψηφοφορία επιλέχθηκε το όνομα Κέρβερος.
Ντέιβιντ Γουένχαμ

Νεανικά Χρόνια

Γεννήθηκε στο Μάρικβιλ, Νέα Νότια Ουαλία, στην Αυστραλία από την Καθ και τον Μπιλ Γουένχαμ. Έχει πέντε μεγαλύτερες αδερφές, τη Μαρί, την Κάθι, την Έλεν, την Κάρμεν και την Αν, καθώς και έναν μεγαλύτερο αδερφό, τον Πήτερ. Είναι Καθολικός στο θρήσκευμα και φοίτησε στο Christian Brother’s High School, στο Λιούισχαμ. Εργάστηκε σαν bingo caller και ασφαλιστής προτού γνωρίσει επιτυχία ως ηθοποιός.

Καριέρα

Ο Γουένχαμ έχει λάβει μέρος σε πολλές τηλεταινίες, όπως με τον βραβευμένο με AFI ρόλο του στην τηλεταινία του 1996 «Simone de Beauvoir's Babies», αλλά και υποδυόμενος έναν φαινομενικά χαλαρό, αλλά βαθιά αινιγματικό δύτη, τον Νταν ντέλα Μπόσκα, στην ιδιαίτερα επιτυχημένη τηλεοπτική σειρά του ABC, «SeaChange». Ο ρόλος του Νταν έκανε τον ηθοποιό κάτι σαν sex symbol, παρόλο που ο ίδιος δεν θεωρεί τον εαυτό του κάτι τέτοιο. Ωστόσο έχει ψηφιστεί ως ο πιο σέξυ άνδρας εν ζωή στην Αυστραλία. Ένα πορτραίτο του από τον καλλιτέχνη Άνταμ Κούλεν κέρδισε το Βραβείο Άρτσιμπαλντ το 2000.
Ανάμεσα στις Αυστραλέζικες ταινίες στις οποίες έχει συμμετάσχει περιλαμβάνονται η ταινία «The Boys» (1998), βασισμένο στο ομώνυμο θεατρικό, που με τη σειρά του βασίστηκε στο φόνο της Ανίτα Κόμπυ, στην ταινία «Molokai» (1999), στα «The Bank» (2001), «Gettin' Square» (2003) και «Three Dollars» (2005). Περιοδικά έκανε εμφανίσεις και σε φιλμ του Χόλιγουντ. Ο γνωστότερος ρόλος του ήταν είναι αυτός του Φαραμίρ, του γιου του Ντένεθορ, στις ταινίες «Ο Άρχοντας των Δαχτυλιδιών: Οι Δύο Πύργοι» και «Ο Άρχοντας των Δαχτυλιδιών: Η Επιστροφή του Βασιλιά». Ο Γουένχαμ αστειευόμενος είπε πως επιλέχθηκε να παίξει στην ταινία επειδή μοιάζει με τον αδερφό του στην μεγάλη οθόνη, τον Σον Μπιν. Όπως τονίζει έχουν και οι δύο μεγάλη μύτη. Παρόλο που ο Γουένχαμ δε συμμετείχε στην πρώτη ταινία της τριλογίας, είχε παίξει για τρεις συνεχόμενες χρονιές σε ταινία που ήταν υποψήφια για Όσκαρ καλύτερης ταινίας: το 2001 στο «Moulin Rouge!» και το 2002 και 2003 στους «Δύο Πύργους» και στην «Επιστροφή του Βασιλιά» αντίστοιχα.
Έπαιξε επίσης στην ταινία «Βαν Χέλσινγκ» στο πλάι του Χιου Τζάκμαν. Ο χαρακτήρας του, ο Δίλιος, μια ελεύθερη απόδοση του Σπαρτιάτη Αριστόδημου, αφηγείται και εμφανίζεται στην ταινία «300».

Προσωπική Ζωή

Ο Γουένχαμ έχει μια κόρη, την Ελίζα Τζέιν, με την εδώ και πολλά χρόνια σύντροφό του, Kate Agnew.
Πισπιλούντα Χίου

Ιστορία

Αρχαιολογικά ευρήματα που έχουν βρεθεί στην περιοχή υποδεικνύουν ότι η Πισπιλούντα έχει μακρόχρονη ιστορία. Δύο χιλιόμετρα νοτιοανατολικά του χωριού βρίσκονται τα απομεινάρια ενός μεσαιωνικού οικισμού. Ο οικισμός αυτός είναι γνωστός με την ονομασία «Ταμάρκου», η οποία ερμηνεύεται ως «κτίρια που ανήκουν στον Μάρκο». Εκεί συναντά κανείς τα απομεινάρια ενός φρουρίου, ενός πύργου και μικρών κατοικιών. Υπάρχει επίσης ένα εκκλησάκι αφιερωμένο στην Αγία Παρασκευή, χτισμένο από πέτρες του πύργου, και ναός αφιερωμένος στην Κοίμηση της Θεοτόκου. Ο οικισμός αυτός κατοικήθηκε μέχρι και το 1928, οπότε και εγκαταλείφθηκε.
Δανεισμός (αθλητισμός)

Στο ποδόσφαιρο, ο δανεισμός περιλαμβάνει την προσωρινή μετακίνηση ενός αθλητή σε ένα σύλλογο, διαφορετικό από αυτόν στον οποίο έχει συμβόλαιο. Οι συμφωνίες δανεισμού μπορούν να διαρκέσουν από μερικές εβδομάδες μέχρι και για ολόκληρη τη σεζόν, καθώς και να συνεχιστούν για περισσότερες σεζόν. 
Οι αθλητές μπορούν να δανειστούν σε άλλους συλλόγους για διάφορους λόγους. Συχνά, οι νέοι ταλαντούχοι αθλητές θα δανειστούν σε έναν σύλλογο κατώτερου πρωταθλήματος, προκειμένου να αποκτήσουν πολύτιμη αγωνιστική εμπειρία σε πρώτη ομάδα. Σε αυτή την περίπτωση, ο μητρικός σύλλογος μπορεί να συνεχίσει να πληρώνει πλήρως ή εν μέρει τους μισθούς του αθλητή. Ορισμένοι σύλλογοι θέτουν μία επίσημη συμφωνία με ένα σύλλογο τροφοδότη για το σκοπό αυτό, όπως η Μάντσεστερ Γιουνάιτεντ και η Ρουαγιάλ Αντβέρπ,  ηΆρσεναλ και η Μπέβερεν ή η Τσέλσι και η Φίτεσε.   Σε άλλα πρωταθλήματα όπως η Σέριε Α της Ιταλίας, μερικοί μικρότεροι σύλλογοι έχουν τη φήμη ως "farm club" και παίρνουν τακτικά παίκτες, ειδικά νεαρούς, δανεικούς από τους μεγαλύτερους συλλόγους. 
Ένας σύλλογος μπορεί να πάρει έναν παίκτη ως δανεικό, αν έχει έλλειψη μεταγραφικού ποσού αλλά μπορεί ακόμα να πληρώσει μισθούς ή ως προσωρινή κάλυψη για τραυματισμούς ή τιμωρίες ποδοσφαιριστών. Ο μητρικός σύλλογος μπορεί να ζητήσει αμοιβή ή ότι ο σύλλογος να πληρώσει ένα μέρος ή ολόκληρο το μισθό του παίκτη κατά τη διάρκεια της περιόδου δανεισμού. Ένας σύλλογος μπορεί να επιδιώξει τον δανεισμό ενός παίκτη της για να εξοικονομήσει τον μισθό του ή για να επανέλθει σε αγωνιστική κατάσταση μετά από έναν τραυματισμό. 
Ένας δανεισμός μπορεί να γίνει κατά τη διάρκεια μίας μεταγραφικής περιόδου. Ένας τέτοιο δανεισμός μπορεί να περιλαμβάνει ένα συμφωνημένο χρηματικό ποσό για μόνιμη μετακίνηση του αθλητή, όταν ξεκινήσει η επόμενη περίοδος μεταγραφών. 
Μερικοί παίκτες δανείζονται επειδή είναι δυσαρεστημένοι ή σε διαμάχη με τον τωρινό τους σύλλογο και κανένας άλλος σύλλογος δεν επιθυμεί να τους αγοράσει μόνιμα. Παραδείγματα μίας τέτοιας περίπτωσης, είναι ο Ανρί Καμαρά με τη Γουλβερχάμπτον Γουόντερερς, ο Κρεγκ Μπέλαμι με τη Νιούκασλ και ο Ντάρεν Μπεντ με την Άστον Βίλα. 
Στην Πρέμιερ Λιγκ, οι δανεικοί παίκτες δεν επιτρέπεται να παίζουν εναντίον της ομάδας που κατέχει τα δικαιώματα τους (παράγραφος 7.2 του κανόνα M.6). Ωστόσο, οι δανεικοί επιτρέπεται να παίζουν εναντίον των συλλόγων που ανήκουν τα δικαιώματα τους σε διοργανώσεις κυπέλλου, εκτός αν έχουν παίξει για το δικό τους σύλλογο στο κύπελλο αυτό, κατά τη διάρκεια της τρέχουσας σεζόν.
Ματθαίος Τρικούπης

Βιογραφικά στοιχεία

Καταγόταν από το Μεσολόγγι. Υπήρξε το αρχαιότερο επιφανές μέλος της Οικογένειας Τρικούπη που αναφέρεται στην νεότερη ελληνική ιστορία. Στην αρχή αναφέρεται ότι ήταν πλοίαρχος σε εμπορικά πλοία και αργότερα προεστός της γενέτειράς του μέχρι το έτος 1770.
255 Οπάβια

Φυσικά χαρακτηριστικά

Η μέση διάμετρος της Οπάβιας εκτιμάται σε 57 χλμ. Ο φασματικός της τύπος είναι P, ενώ το γεωμετρικό άλβεδό της είναι 0,170. Η Οπάβια περιστρέφεται γύρω από τον εαυτό της μία φορά κάθε 6 ώρες.
Φαραί Μεσσηνίας

Οι Φαρές, ή αι Φαραί : ήταν αρχαία ομηρική πόλη της Μεσσηνίας στην θέση της σημερινής Καλαμάτας. Ο Όμηρος την αναφέρει επίσης και ως "Φηραί" ή "Φηρή". Ο δε Ξενοφών (ιστορικοί χρόνοι) την αναφέρει "Φεραί".

Γενικά

Επώνυμος και ιδρυτής της πόλης αναφέρεται ο ημίθεος Φάρις, γιος του Ερμή και της Φιλοδάμειας. Οι Φαρές αναφέρονται επίσης ως μία από τις επτά πόλεις που προσέφερε ο Αγαμέμνων στον Αχιλλέα, αν σταματούσε τον θυμό του και λάμβανε σύζυγο μία από τις τρεις θυγατέρες του.

Περί τον 8ο αιώνα π.Χ. η πόλη πέρασε στη κυριαρχία των Λακώνων όπου και παρέμεινε μέχρι το 369 π.Χ.. Μετά τους Περσικούς πολέμους και την εξάλειψη εξωτερικών κινδύνων, όταν η Αθηναϊκή δημοκρατία ξεκίνησε να λεηλατεί τις παράλιες πόλεις της Πελοποννήσου όπου και ξέσπασε ο Κορινθιακός Πόλεμος, αι Φαραί (ή οι Φαρές) λεηλατήθηκαν από τον Κόνωνα και τον Φαρνάβαζο, Πέρση ναύαρχο, με τον οποίο είχε συμμαχήσει ο Κόνων. Αργότερα ο Επαμεινώνδας απελευθέρωσε την πόλη και την επέστρεψε στην κυριαρχία των Μεσσηνίων.

Αρχαιολογική έρευνα

Από την αρχαιολογική έρευνα της περιοχής η πόλη αυτή εντοπίζεται στο φρούριο της σημερινής Καλαμάτας. Νοτιοδυτικά της πόλης στη περιοχή "Ακοβίτικα" αποκαλύφθηκε μεγάλο οικοδόμημα των πρωτοελλαδικών χρόνων καθώς και τμήμα αρχαϊκού ιερού αφιερωμένου στον Ποσειδώνα, από το χώρο του οποίου και έχουν προέλθει σημαντικά ευρήματα. Από δε τις ανασκαφές της ευρύτερης περιοχής έχει εντοπιστεί μεγάλος αριθμός αρχαϊκών επιγραφών (αναθηματικές και ψηφισματικές) καθώς και πολλά επιτύμβια. Κάποιες εξ αυτών αναφέρουν την ύπαρξη των ιερών του Μαχάονα και του Ποδαλείριου, χωρίς ωστόσο να έχουν εντοπιστεί οι ακριβείς τους θέσεις.
Η αρχαία κώμη Καλάμαι βρισκόταν στην θέση του σημερινού Ελαιοχωρίου.
Α΄ Εθνική Κατηγορία υδατοσφαίρισης ανδρών 1977

Το πρωτάθλημα Ελλάδας υδατοσφαίρισης ανδρών 1977 ήταν το πρώτο που διεξήχθη με την ονομασία "Α' Εθνική κατηγορία". Ολοκληρώθηκε στις 26 Σεπτεμβρίου 1977, με τον τελικό αγώνα μπαράζ ανάμεσα στον Εθνικό και τον Ολυμπιακό που κατοχυρώθηκε με 5-0 υπέρ του Εθνικού. Έγιναν 2 γύροι στα κολυμβητήρια των ομάδων. Πρωταθλητής αναδείχθηκε ο Εθνικός για 27η φορά στην ιστορία του, καθώς ο Ολυμπιακός αποχώρησε μετά 1'25 από την έναρξη του αγώνα, αμέσως μετά το 1ο γκολ που έβαλε ο Γουνάς και τα φοβερά επεισόδια που ακολούθησαν.
Ραούλ Μπράβο

Καριέρα

Τη σεζόν 2000-01 αγωνίστηκε στη Ρεάλ Μαδρίτης Γ΄. Την επόμενη σεζόν ήταν μέλος της Ρεάλ Μαδρίτης Β΄, αλλά έκανε το ντεμπούτο του με την πρώτη ομάδα στις 6 Οκτωβρίου 2001 στο Σαντιάγο Μπερναμπέου εναντίον της Ατλέτικο Μαδρίτης. Όταν βρισκόταν στη Β΄ ομάδα έκανε πολύ συχνά ατομική προπόνηση με τον προπονητή της πρώτης ομάδας, Βιθέντε Ντελ Μπόσκε, ο οποίος σκέφτηκε από την επόμενη σεζόν να τον εντάξει στην πρώτη ομάδα. Έτσι λίγο καιρό αργότερα τον έκανε μέλος της πρώτης ομάδας της Ρεάλ. Μετά από μια σεζόν στη μεγάλη ομάδα της Ρεάλ, πήρε μεταγραφή στην αγγλική Λιντς Γιουνάιτεντ. Το 2003 ήταν η πιο αποτυχημένη χρονιά στην καριέρα του έχοντας μόνο 5 συμμετοχές χωρίς να σημειώσει κάποιο γκολ. Έτσι επέστρεψε στη Ρεάλ όπου και έμεινε τέσσερις σεζόν, έχοντας 66 συμμετοχές και 3 γκολ.
Τον Ιούλιο του 2007 υπέγραψε συμβόλαιο τεσσάρων χρόνων με τον Ολυμπιακό. Ο Ραούλ Μπράβο έχει επίσης 14 συμμετοχές με την Εθνική Ισπανίας χωρίς να έχει πετύχει γκολ. Στον Ολυμπιακό φόρεσε την φανέλα με τον αριθμό 15, τον οποίο είχε και στη Ρεάλ.
Το 2009 πήγε δανεικός στη Νουμάνθια, και το 2010 πήρε μεταγραφή στη Ράγιο Βαγιεκάνο, όπου αγωνίστηκε μόνο σε 6 αγώνες. Το 2012 πήγε στη βελγική Μπέερσοτ. Το καλοκαίρι του 2014 αποκτήθηκε από την Βέροια και έναν χρόνο αργότερα υπέγραψε στον Άρη. Τον Μάρτιο του 2017 αποχώρησε από τον Άρη.
Χορδή (γεωμετρία)

Στην επίπεδη γεωμετρία χορδή είναι το ευθύγραμμο τμήμα που ενώνει δύο σημεία μιας καμπύλης.
Χορδή επαφών είναι αυτή που συνδέει τα σημεία επαφής δυο εφαπτόμενων που φέρονται από ένα εξωτερικό σημείο μιας κωνικής τομής. Λέγεται πολική του σημείου αυτού ως προς τη θεωρούμενη κωνική. 
Συμπληρωματικές χορδές σε μια κωνική τομή είναι αυτές που ξεκινούν από το ίδιο σημείο της και καταλήγουν στα πέρατα μιας διαμέτρου της.
Θεόδωρος Κιοσσές

Βιογραφία

Γεννήθηκε στην Ύδρα το έτος 1802. Μεγάλωσε υπό την προστασία των συγγενών του Τομπάζηδων. Από μικρό παιδί οκτώ χρονών μπήκε στα καράβια. Προβιβάστηκε βαθμηδόν και, όταν εξερράγη η Ελληνική Επανάσταση πήρε βαθμό αξιωματικού στο πλοίο των Τομπάζηδων. Πήρε μέρος σε όλες τις ναυμαχίες του ιερού αγώνα. Το 1828 διορίστηκε διευθυντής της εθνικής γολέτας «Άργος», την οποία διεύθυνε μέχρι την άφιξη του Όθωνα. Ζήτησε να βγει σε διαθεσιμότητα και αγόρασε δικό του πλοίο. Ανέλαβε εμπορικές επιχειρήσεις και το έτος 1855 διορίστηκε πλοίαρχος της ατμοπλοϊκής εταιρείας. Διεύθυνε το «Πανελλήνιο» και το «Αρκάδιο» στις αποστολές στην Κρήτη.
Brave

Πλοκή

Στα Χάιλαντς τής Σκωτίας, η Μέριντα, κόρη του βασιλιά Φέργκους και της βασίλισσας Έλινορ, με ταλέντο στην τοξοβολία, είναι αποφασισμένη να χαράξει το δικό της μονοπάτι στην ζωή, αφήνοντας πίσω της τη ζωή της πριγκίπισσας. Η Μέριντα αψηφά ένα αρχαίο έθιμο, ιερό για τους άρχοντες των Χάιλαντς, λόρδου ΜακΓκάφιν, λόρδου ΜάκΚιντος και λόρδου Ντίνγκγουολ, δηλαδή αρνείται να παντρευτεί έναν από τους γιους των αρχόντων. Οι πράξεις της Μέριντα προκαλούν χάος και οργή στο βασίλειο και ο βασιλιάς είναι έτοιμος να διεξάγει πόλεμο με τους άρχοντες. Όταν, όμως, η Μέριντα στρέφεται σε μια εκκεντρική μάγισσα για να ζητήσει τη βοήθειά της ώστε η μοίρα της, και κατ' επέκταση η μοίρα του βασιλείου της να αλλάξει, η μάγισσα κάνει για χάρη της ένα ανατρεπτικό ξόρκι, το οποίο μετατρέπεται σε κατάρα και πέφτει πάνω στην οικογένειά της. Η Μέριντα τότε θα ανακαλύψει το πραγματικό νόημα της γενναιότητας, της οικογένειας και της αγάπης στην προσπάθειά της να αντιστρέψει την κατάρα, πριν να είναι πολύ αργά.

Παραγωγή

Η παραγωγή της ταινίας ανακοινώθηκε τον Απρίλιο του 2008, με αρχικό τίτλο The Bear and the Bow. Το Brave είναι η πρώτη ταινία της Pixar που είναι παραμύθι και ο τόνος της είναι πιο σκοτεινός και ώριμος σε σύγκριση με τις προηγούμενες ταινίες. Η Μπρέντα Τσάπμαν θεωρεί την ταινία ως ένα παραμύθι στην παράδοση του Χανς Κρίστιαν Άντερσεν και των Αδελφών Γκριμ. Η Τσάπμαν αποτελεί την πρώτη γυναίκα που αναλαμβάνει τη σκηνοθεσία σε ταινία της Pixar αλλά τον Οκτώβριο του 2010 αντικαταστάθηκε από τον Μαρκ Άντριους μετά από καλλιτεχνικές διαφορές.
Η Μέριντα είναι η πρώτη θηλυκή πρωταγωνίστρια σε ταινία της Pixar. Αρχικά η Ρις Γουίδερσπουν θα δάνειζε τη φωνή της στη Μέριντα αλλά αποχώρησε από το πρότζεκτ λόγω άλλων επαγγελματικών υποχρεώσεων.

Box office

Με προϋπολογισμό 185.000.000 δολάρια, το Brave έκανε άνοιγμα τριημέρου στην 1η θέση με 66,3 εκατομμύρια δολάρια. Οι συνολικές εισπράξεις στο αμερικανικό box office έφτασαν τα 237,2 εκατομμύρια δολάρια και στον υπόλοιπο κόσμο συγκέντρωσε 301,7 εκατομμύρια δολάρια. Παγκοσμίως απέφερε 538,9 εκατομμύρια δολάρια.
Μανδηλού

Πληθυσμός

Η Μανδηλού το 2001 είχε 0 κατοίκους. Κατά την απογραφή του 1981 είχε 2 κατοίκους.

Περιγραφή

Στο νησί κατασκευάστηκε φάρος το 1925. Το ύψος του πύργου του είναι 10,6 μέτρα και το εστιακό του ύψος είναι 85 μέτρα.

Διοικητική ιστορία

-Στις 16/10/1940 αναγνωρίστηκε ο οικισμός και υπάχθηκε στην κοινότητα Πλατανιστού. -Στις 04/12/1997 η κοινότητα καταργήθηκε και υπάχθηκε στο Δήμο Καρύστου ως δημοτικό διαμέρισμα.
Τάκης Καραγκιοζόπουλος

Σε συλλογικό επίπεδο

Ο Τάκης Καραγκιοζόπουλος ξεκίνησε το ποδόσφαιρο στον Φίλιππο Μελίκης και αργότερα μεταγράφηκε στην ομάδα της Βέροιας, όπου αγωνιζόταν στη θέση του σέντερ φορ. Το 1981 αποκτήθηκε από την ΑΕΚ, αγωνιζόμενος σε αυτή τη θέση τα δύο πρώτα χρόνια, ώσπου, ο τότε προπονητής της ΑΕΚ, ο αείμνηστος Ζλάτκο Τσαϊκόφσκι τον γύρισε στη θέση του αμυντικού, έπειτα από τον σοβαρό τραυματισμό του Πέτρου Ραβούση. Μαζί με τον Στέλιο Μανωλά έκαναν ένα εξαιρετικό δίδυμο.
Με την ΑΕΚ αγωνίστηκε δώδεκα ολόκληρα χρόνια, κατακτώντας τρία πρωταθλήματα και ένα κύπελλο. Αυτό που θα μείνει αξέχαστο είναι το γκολ που πέτυχε εναντίον του Ολυμπιακού στο ΟΑΚΑ, στις 7 Μαΐου 1989, με το οποίο η ΑΕΚ κατέκτησε το πρωτάθλημα μετά από δέκα χρόνια, περνώντας στον αγώνα ως αλλαγή στο 73΄ στη θέση του Χριστοδούλου. Παίκτης χαμηλών τόνων αγωνίστηκε στην ΑΕΚ από το 1981 έως το 1993, έχοντας 231 συμμετοχές σε αγώνες πρωταθλήματος με 19 τέρματα, 47 αγώνες κυπέλλου με έξι τέρματα και 11 παρουσίες στην Ευρώπη.

Στις εθνικές ομάδες

Ο Τάκης Καραγκιοζόπουλος αγωνίστηκε στην εθνική ομάδα Νέων στη Σμύρνη το 1978. Αγωνίστηκε στην εθνική μεσογειακή ομάδα και ήταν μέλος της το 1979, στο Σπλιτ, καθώς και το 1987 στη Λαττάκεια της Συρίας. Το 1983 αγωνίστηκε με την εθνική Ελπίδων εναντίον της Δανίας. Ήταν επίσης μέλος της ολυμπιακής ομάδας που αγωνίστηκε στο προολυμπιακό τουρνουά το 1984.

Τίτλοι

Ο πρώτος τίτλος που κατέκτησε με τη φανέλα της ΑΕΚ ήταν το κύπελλο της περιόδου 1982-83, στον τελικό του οποίου (που έγινε για πρώτη φορά στο κατάμεστο νεοσύστατο τότε ΟΑΚΑ) η ΑΕΚ νίκησε τον ΠΑΟΚ με 2-0. Ο Τάκης Καραγκιοζόπουλος αγωνίστηκε μέχρι το 65΄, όταν αντικαταστάθηκε από τον Μιχάλη Τζιράκη.
Την περίοδο 1988-89 κατέκτησε το πρώτο πρωτάθλημα, με αποκορύφωμα τη νίκη με δικό του τέρμα, σε έναν συναρπαστικό αγώνα την προτελευταία αγωνιστική με τον Ολυμπιακό γηπεδούχο στο ΟΑΚΑ που βρήκε τελικά την ΑΕΚ να κόβει πρώτη το νήμα από τον βασικό διεκδικητή της. Το 1991-92 ήταν η χρονιά που η ΑΕΚ έπαιξε ίσως το πιο ωραίο ποδόσφαιρο στην καριέρα του Τάκη Καραγκιοζόπουλου, κατακτώντας τον τίτλο τρεις βαθμούς πάνω από τον Ολυμπιακό. Την επόμενη χρονιά, το 1992-93 ο Τάκης Καραγκιοζόπουλος έκλεισε την καριέρα του στην ΑΕΚ με έναν ακόμη τίτλο, κατακτώντας το τρίτο συνολικά πρωτάθλημα με τη φανέλα της.